**Ministru kabineta noteikumu projekta**

**"Grozījumi Ministru kabineta 2012. gada 10. janvāra noteikumos Nr. 48 "Būvju kadastrālās uzmērīšanas noteikumi""**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts, lai atjaunotu situācijai apvidū atbilstošus ēku nolietojuma kadastra datus un kadastrālās vērtības gadījumos, kad tās nepamatoti ir samazinātas, izmantojot līdz šim esošo regulējumu Ministru kabineta 2012. gada 10. janvāra noteikumos Nr. 48 "Būvju kadastrālās uzmērīšanas noteikumi" (turpmāk – noteikumi Nr. 48), kas paredzēja ēkas nolietojuma datus reģistrēt no akta, ko sagatavojusi jebkura būvniecības jomā sertificēta persona. Projekts stāsies spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas (Valsts zemes dienesta) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu Nr. 48 40. punkts nosaka, ka būves kadastrālās uzmērīšanas ierosinātājam ir tiesības līdz darbu izpildes pabeigšanai Valsts zemes dienesta attiecīgajā teritoriālajā struktūrvienībā iesniegt rakstisku iesniegumu ar lūgumu apturēt darbu izpildi. Iesniegumā ierosinātājs apliecina, ka mēneša laikā no iesnieguma iesniegšanas dienas uzmērītāja sagatavotā akta par ēkas konstruktīvo elementu nolietojumu vietā tiks iesniegts būvniecības jomā sertificēta speciālista akts par ēkas konstruktīvo elementu nolietojumu, kas sagatavots šajos noteikumos noteiktajā kārtībā.Noteikumu Nr. 48 77. punkts nosaka, ka, ja aprēķinātais ēkas nolietojuma procents ir lielāks par 85 %, pieņem, ka tas ir 85 %", bet saskaņā ar Ministru kabineta 2006. gada 18. aprīļa noteikumu Nr. 305 "Kadastrālās vērtēšanas noteikumi" 9. pielikumu, ja ēkai aprēķinātais nolietojums ir 85 %, tad ēkas kadastrālā vērtība ir nulle *euro*. Savukārt no kadastrālās vērtības aprēķina nekustamā īpašuma nodokli.Izvērtējot gadījumus, kad būves kadastrālās uzmērīšanas ierosinātājs ir izmantojis noteikumos Nr. 48 paredzētās tiesības, Valsts zemes dienestam un Latvijas Pašvaldību savienībai ir pamatotas šaubas par to, ka iesniegtais dokuments (būvniecības jomā sertificēta speciālista sagatavotais ēkas konstruktīvo elementu nolietojuma akts) atspoguļo faktisko situāciju. Iesniegtajā dokumentā ēka gandrīz vienmēr norādīta citā nolietojuma intervālā, kas norāda uz ievērojami lielāku nolietojumu, nekā to ir norādījis Valsts zemes dienesta darbinieks – būvju kadastrālās uzmērīšanas speciālists. Būvniecības jomā sertificēto speciālistu sagatavotie akti pašlaik netieši ietekmē vismaz 120 ēku kadastrālās vērtības, jo aktu sagatavošanas rezultātā ēkas nolietojums vidēji ir palielinājies aptuveni par 25 %. Atsevišķos gadījumos šādas datu izmaiņas kadastrālo vērtību ir samazinājušas no aptuveni diviem miljoniem *euro* uz nulli *euro*, turklāt, tas ir objektā, kas nebūt nav atzīts par graustu. Gluži otrādi – objektu ekspluatē un tajā ir veikali, biroji utt.Par atsevišķiem gadījumiem, kad būvniecības jomā sertificētā speciālista norādītie nolietojumu ietekmējošie dati radīja ļoti lielas šaubas par to atbilstību faktiskajai situācijai, Valsts zemes dienests vērsās pie Latvijas Būvinženieru savienības kā sertificējošās institūcijas. Latvijas Būvinženieru savienība izskatīja jautājumu un skaidroja, ka būvniecības jomā sertificētā speciālista darbība, sagatavojot aktu par ēkas konstruktīvo elementu nolietojumu noteikumu Nr. 48 noteiktajā kārtībā, neatbilst būvniecības jomā sertificētajam speciālistam izsniegtajā sertifikātā noteiktajai kompetencei jeb nav atzīstama par būvspeciālista patstāvīgo praksi viņam piešķirtā sertifikāta norādītajā specialitātē un darbības sfērā, tas ir, tā nav darbība ēku būvdarbu vadīšanas un ēku būvdarbu būvuzraudzības darbības sfērās. Projekts, svītrojot noteikumu Nr. 48 10.2.1. un 14.2.2. apakšpunktu, 40. un 41. punktu, kā arī 4. pielikumā vārdus "(būvniecības jomā sertificēts speciālists – arī atsedzot konstrukcijas, ja tas nepieciešams)", novērš pašlaik esošo situāciju, kurā persona, pamatojoties uz izsniegto sertifikātu, var par būvi sagatavot situācijai apvidū neatbilstošu aktu par ēkas konstruktīvo elementu nolietojumu, kaut gan viņas sertifikāts to neparedz, kas nav pieļaujams, neuzņemoties par to nekādu atbildību attiecībā uz tās sertifikāciju.Vienlaikus ar projektu ir paredzēta informācijas apmaiņa (elektroniskās sarakstes veidā) starp Valsts zemes dienestu un pašvaldības būvvaldēm, kuras rezultātā tiktu novērstas vēsturiski radušās ēkas konstruktīvo elementu nolietojuma neatbilstības faktiskajai situācijai – ja pašvaldības būvvalde konstatēs, ka Valsts zemes dienesta darbinieka aktā iekļautā informācija precīzāk atbildīs konkrētās ēkas konstruktīvo elementu nolietojumam akta sagatavošanas brīdi, tad Valsts zemes dienests mēneša laikā pēc informācijas saņemšanas bez maksas veiks Nekustamā īpašuma valsts kadastra informācijas sistēmas datu aktualizāciju atbilstoši Valsts zemes dienesta darbinieka aktā iekļautajai informācijai. Tāpat Valsts zemes dienests mēneša laikā pēc informācijas sniegšanas termiņa beigām rīkosies, ja noteiktajā termiņā pašvaldības būvvalde informāciju nesniegs.Tieslietu ministrija prognozē, ka projekta rezultātā ēku īpašniekiem un tiesiskajiem valdītājiem, kuru ēkas konstruktīvo elementu nolietojums ir reģistrēts no būvniecības jomā sertificēta speciālista akta par ēkas konstruktīvo elementu nolietojumu, kopumā paaugstināsies ēku kadastrālā vērtība, kā rezultātā palielināsies nekustamā īpašuma nodoklis, kuru maksā šo ēku īpašnieki un tiesiskie valdītāji. Precīzu ietekmi uz pašvaldību budžetiem nekustamā īpašuma nodokļa palielināšanās rezultātā nav iespējams noteikt. Projektā ietverto normu izpildi Valsts zemes dienests nodrošinās esošā budžeta ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Valsts zemes dienests), Latvijas Pašvaldību savienība. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts ietekmēs būvniecības jomā sertificētus speciālistus un to ēku īpašniekus un tiesiskos valdītājos, kuru ēkas konstruktīvo elementu nolietojums ir reģistrēts no būvniecības jomā sertificēta speciālista akta par ēkas konstruktīvo elementu nolietojumu. |
| 2. | Tiesiskā regulējuma ietekme uz tautsaimniecību un administratīvo slogu | Būvniecības jomā sertificētiem speciālistiem vairs nebūs tiesības sagatavot aktu par ēkas konstruktīvo elementu nolietojumu.Projekts finansiāli ietekmē ēku īpašniekus un tiesiskos valdītājus, kuru ēkas konstruktīvo elementu nolietojums ir reģistrēts no būvniecības jomā sertificēta speciālista akta par ēkas konstruktīvo elementu nolietojumu. Attiecīgi var mainīties ēkas kadastrālā vērtība un nekustamā īpašuma nodoklis, kuru maksā šo ēku īpašnieki un tiesiskie valdītāji. Ņemot vērā, ka līdz šim konstatētos gadījumos būvniecības jomā sertificētās personas galvenokārt norādījušas lielāku nolietojumu, nekā to norādījuši Valsts zemes dienesta speciālisti, tādējādi samazinot ēku kadastrālo vērtību, projektā paredzētais normatīvais regulējums novērsīs mākslīgi pazeminātas ēku kadastrālās vērtības, kā rezultātā nekustamā īpašuma nodoklis pieaugs. |
| 3. | Administratīvo izmaksu monetārs novērtējums | Projekta regulējuma izpildes nodrošināšana radīs administratīvās izmaksas pašvaldībām un Valsts zemes dienestam.Lai sakārtotu datus Nekustamā īpašuma valsts kadastra sistēmā par 120 ēkām, kam atbilstoši līdzšinējam regulējumam nolietojums bija noteikts saskaņā ar būvniecības jomā sertificēta speciālista atzinumu, Valsts zemes dienestam būs jānosūta pašvaldībām sarakstus ar šīm ēkām un aktus par būves nolietojumu. Pašvaldībām būs jāveic ēku apsekošana un jāsniedz atzinumi par atbilstošo nolietojumu. Saņemot pašvaldības atzinumus, Valsts zemes dienests veiks ēku nolietojuma datu kārtošanu atbilstoši normatīvā akta izmaiņām.Valsts zemes dienestam administratīvā izmaksas būs aptuveni **1500 *euro***.*Pieņēmumi:*Ēkas, kam jāpārbauda nolietojums: 120 gab.Laiks nolietojuma noteikšanas aktu sagatavošanai un nosūtīšanai pašvaldībām: 1 h.Pasta izmaksas, izdruku izmaksas: 1,22 *euro*.Laiks datu kārtošanai Nekustamā īpašuma valsts kadastra informācijas sistēmā pēc pašvaldību atzinuma saņemšanas: 0,5 h.Vidējās darbaspēka izmaksas vienā stundā: 7,52 *euro*.Administratīvās izmaksas = (120 ēkas x 1 h x 7,52 *euro*/h) + (120 ēkas x 1,22 *euro*) + (120 ēkas x 0,5 h x 7,52 *euro*/h) = 1500 *euro*.Pašvaldībām administratīvās izmaksas sastādīs **4781 *euro****:**Pieņēmumi:*Ēkas, kam jāpārbauda nolietojums: 120 gab.Vidējie ceļa izdevumi: 6 *euro.*Vidējās darbaspēka izmaksas vienā stundā 2018. gadā: 7,52 *euro.*Laiks ēku nolietojuma konstatēšanai dabā: 3 h.Laiks ceļā: 1 h.Laiks slēdziena sagatavošanai: 0,5 h.Administratīvās izmaksas = (120 ēkas x 6 *euro*) + (120 ēkas x 7,52 *euro*/h x 1 h) + (120 ēkas x 3 h x 7,52 *euro*/h) + (120 ēkas x 0,5 h x 7,52 *euro*/h) = 4781 *euro.* |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu un sabiedrības līdzdalības aktivitātēm ir ievietota Valsts zemes dienesta, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Sabiedrības līdzdalība projekta izstrādes procesā ir nodrošināta daļēji, jo ir nepieciešams steidzami atjaunot situācijai apvidū atbilstošus ēku nolietojuma kadastra datus un kadastrālās vērtības gadījumos, kad tās nepamatoti ir samazinātas, izmantojot līdz šim esošo regulējumu noteikumos Nr. 48, kas paredzēja ēkas nolietojuma datus reģistrēt no akta, ko sagatavojusi jebkura būvniecības jomā sertificēta persona. Papildus jāņem vērā, ka ir plānots pārtraukums Valsts sekretāru sanāksmju norisē (pēc Valsts sekretāru 2019. gada 18. jūlija sanāksmes līdz 2019. gada 8. augusta sanāksmei).Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.5.1. apakšpunktam jebkurš sabiedrības pārstāvis var līdzdarboties projekta saskaņošanas procesā, rakstiski sniedzot viedokli (iebildumus un priekšlikumus) par projektu. |
| 3. | Sabiedrības līdzdalības rezultāti | Ja līdz sabiedrības līdzdalības procesa beigām tiks saņemti sabiedrības pārstāvju viedokļi, tad attiecīgi tie tiks vērtēti projekta saskaņošanas procesā un tiks precizēta šī anotācijas sadaļa pirms projekta iesniegšanas izskatīšanai Ministru kabineta sēdē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts zemes dienests un pašvaldību būvvaldes, kuru teritorijā ir ēkas, kuru ēkas konstruktīvo elementu nolietojums ir reģistrēts no būvniecības jomā sertificēta speciālista akta par ēkas konstruktīvo elementu nolietojumu. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Riežnieks 67038665

martins.rieznieks@vzd.gov.lv